2012/0288 (COD)

OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o

pozícii Rady v prvom čítaní, pokiaľ ide o prijatie smernice Európskeho parlamentu a Rady, ktorou sa mení smernica 98/70/ES týkajúca sa kvality benzínu a naftových palív a ktorou sa mení smernica 2009/28/ES o podpore využívania energie z obnoviteľných zdrojov energie [COM(2012) 595 final - 2012/0288 (COD)]

1. Súvislosti

Dátum predloženia návrhu Európskemu parlamentu a Rade: || 18. október 2012

Dátum pozície Európskeho parlamentu v prvom čítaní: || 11. september 2013

Dátum stanoviska Hospodárskeho a sociálneho výboru: || 17. apríl 2013

Dátum stanoviska Výboru regiónov: || Nebolo vydané žiadne stanovisko

Dátum politickej dohody a formálne prijatie pozície Radou v prvom čítaní (kvalifikovanou väčšinou) || 13. jún 2014 (politická dohoda), 9. december 2014 (formálne prijatie)

2. Cieľ návrhu Komisie

Cieľom tohto návrhu Komisie je začať prechod na biopalivá, ktorými sa dosiahnu značné úspory skleníkových plynov, keď sa v správe uvedú aj odhadnuté emisie vyplývajúce z nepriamej zmeny využívania pôdy. Aj keď existujúce investície by sa mali ochraňovať, cieľom tohto návrhu je:

– obmedziť podiel, ktorým konvenčné biopalivá (s rizikom emisií vyplývajúcich z nepriamej zmeny využívania pôdy) prispievajú k dosiahnutiu cieľov smernice o obnoviteľných zdrojoch energie;

– zlepšiť výkonnosť výrobných postupov biopalív z hľadiska emisií skleníkových plynov (zníženie súvisiacich emisií) zvýšením emisných limitov úspory skleníkových plynov pre nové zariadenia s výhradou ochrany zariadení[1], ktoré už budú v prevádzke 1. júla 2014;

– podporiť väčší prienik moderných biopalív (s malými nepriamymi zmenami využívania pôdy) na trh tým, že sa umožní, aby sa tieto palivá podieľali na cieľoch smernice o obnoviteľných zdrojoch energie vo väčšej miere ako konvenčné biopalivá;

– zlepšiť podávanie správ o emisiách skleníkových plynov tak, že členské štáty a dodávatelia palív budú zaviazaní podávať správy o odhadnutých emisiách biopalív vyplývajúcich z nepriamej zmeny využívania pôdy.

3. Pripomienky k pozícii Rady

3.1. Všeobecné pripomienky k pozícii Rady:

Komisia vyjadruje poľutovanie nad tým, že pokiaľ ide o jej pôvodný návrh, pozícia Rady v prvom čítaní výrazne znížila úroveň environmentálnych ambícií a neobsahuje žiadne významné stimuly na prechod na moderné biopalivá a ďalšie možnosti využívania energie z obnoviteľných zdrojov, ktoré spôsobujú malé nepriame zmeny využívania pôdy (alebo ktoré nespôsobujú nepriamu zmenu využívania pôdy), v doprave. Prvky v texte Rady, ktoré spoločne viedli k výraznému zníženiu úrovne environmentálnych ambícií:

· zvýšenie stropu pre konvenčné biopalivá na 7 %[2]

· nové multiplikátory pre elektrickú energiu z obnoviteľných zdrojov v železničnej doprave

· znížené stimuly na využívanie moderných biopalív (s malými nepriamymi zmenami využívania pôdy)

· oslabenie požiadaviek na podávanie správ v oblasti nepriamej zmeny využívania pôdy

Komisia výrazne namieta a vyjadruje poľutovanie aj nad tým, že zmenami, ktoré zaviedla Rada, sa znižuje úroveň environmentálnych ambícií, ktorá je súčasťou celkového cieľa pre energie z obnoviteľných zdrojov stanoveného v smernici o obnoviteľných zdrojoch energie.

Okrem toho text Rady odstraňuje rad delegovaných aktov a iné mení na vykonávacie akty, čo Komisiu vážne znepokojuje.

3.2. Pozmeňujúce návrhy Európskeho parlamentu v prvom čítaní:

Rada explicitne zvážila niektoré ale nie všetky pozmeňujúce návrhy Európskeho parlamentu. Stanoviská Komisie k pozmeňujúcim návrhom Európskeho parlamentu sú uvedené nižšie a v prípade potreby sa uviedla pozícia Rady.

1. Použitie odhadovaných hodnôt nepriamej zmeny využívania pôdy pre smernicu o kvalite palív od roku 2020; odstránenie podávania správ v oblasti nepriamej zmeny využívania pôdy zo smernice o obnoviteľných zdrojoch energie (pozmeňujúce návrhy 60 a 164). Zamietnuté Komisiou.

Hodnoty nepriamej zmeny využívania pôdy vychádzajúce z najlepších dostupných vedeckých poznatkov by sa mali vykazovať tak v smernici o obnoviteľných zdrojoch energie, ako aj v smernici o kvalite palív, ale nemali by sa použiť na účtovné účely v smernici o kvalite palív. Mali by sa vykazovať, aby sa zvýšila transparentnosť, pokiaľ ide o skutočné emisie skleníkových plynov z biopalív založených na potravinových a krmivových plodinách a aby sa zlepšili poznatky o rozsahu problému. Textom Rady sa nezavádzajú hodnoty nepriamej zmeny využívania pôdy na účtovné účely smernice o kvalite palív a zachováva sa podávanie správ v oblasti nepriamej zmeny využívania pôdy pre smernicu o kvalite palív i pre smernicu o energii z obnoviteľných zdrojov, aj keď v pozmenenej forme.

2. Zavedenie stropu/obmedzenie využívania konvenčných biopalív odstránením štatútu udržateľnosti (pozmeňujúci návrh 89). Zamietnuté Komisiou.

Komisia navrhla obmedziť podiel, ktorým biopalivá s rizikom spôsobenia nepriamej zmeny využívania pôdy môžu prispieť k dosiahnutiu 10 %-ného cieľa smernice o obnoviteľných zdrojoch energie. Tým sa členským štátom poskytne stimul, aby primerane prispôsobili svoje systémy podpory a mandáty, ale neobmedzí sa tým celkové využitie týchto biopalív, čím sa pre členské štáty zabezpečí určitá miera flexibility. V texte Rady sa takisto stanovuje, že by sa mal obmedziť len príspevok k dosiahnutiu 10 %-ného cieľa a že štatút udržateľnosti „dodatočných“ konvenčných biopalív by nemal byť dotknutý.

3. Zavedenie stropu/obmedzenie využívania konvenčných biopalív podľa smernice o kvalite palív (pozmeňujúci návrh 184/REV). Prijaté Komisiou.

Parlament chce uplatniť strop aj na cieľ smernice o kvalite palív. Aj keď Komisia nenavrhla strop pre smernicu o kvalite palív, toto ustanovenie je jedným z prvkov, ktoré by mohli prispieť k zlepšeniu úrovne environmentálnych ambícií celkového textu. V texte Rady sa uvádza, že by sa mal obmedziť len príspevok k dosiahnutiu 10 %-ného cieľa smernice o obnoviteľných zdrojoch energie.

4. Rozšírenie rozsahu pôsobnosti stropu na energetické plodiny (pozmeňujúci návrh 181). Čiastočne prijaté Komisiou.

Energetické plodiny pestované na ornej pôde môžu mať vplyv nepriamej zmeny využívania pôdy. Tento návrh Európskeho parlamentu je teda prvkom, ktorý by mohol posilniť environmentálne ambície a vplyv textu na zmiernenie nepriamych zmien využívania pôdy. Komisia môže prijať zmeny rozsahu pôsobnosti stropu. Rada zachováva rozsah pôsobnosti návrhu Komisie (potravinové a krmivové plodiny).

5. Zavedenie záväzného čiastkového cieľa pre moderné biopalivá vo výške 0,5 % v roku 2016 a 2,5 % v roku 2020 (pozmeňujúci návrh 181 a 152/REV). Čiastočne prijaté Komisiou.

Komisia by mohla v rámci celkového kompromisu zvážiť zásadu zavedenia záväzného čiastkového cieľa, pretože má potenciál zvýšiť úroveň environmentálnych ambícií. Zatiaľ čo Komisia v tomto štádiu nie je schopná vyjadriť sa k presnému percentuálnemu podielu, 2,5 % sa zdá byť veľmi ambiciózny cieľ vzhľadom na riziko, že biopalivá s malými nepriamymi zmenami využívania pôdy (použitý kuchynský olej a loj), ktoré sú v súčasnosti k dispozícii na komerčnej úrovni, budú vylúčené, a vzhľadom na to, že biopalivá oprávnené na čiastkový cieľ sa budú pri dosahovaní cieľov započítavať iba raz. Rada navrhuje nezáväzný čiastkový cieľ s oveľa nižšími objemami (ref. 0,5 percentuálneho bodu)

6. Čiastkový cieľ na úrovni 7,5 % v prípade bioetanolu (pozmeňujúci návrh 152/REV). Zamietnuté Komisiou.

Európsky parlament navrhol čiastkový cieľ 7,5 % pre zmes etanolu s benzínom. Komisia sa domnieva, že to neprimerane obmedzuje pružnosť členských štátov pri napĺňaní cieľa v oblasti dopravy v súlade s ich vnútroštátnymi podmienkami. Okrem toho by si to vyžadovalo dodávky etanolu vo väčších množstvách, než by bolo možné zmiešať s palivom v prípade konvenčných vozidiel, čo by nútilo použiť niektoré zmesi s vysokým pomerom miešania, pre ktoré členské štáty nemusia mať infraštruktúru.

7. Zmeny týkajúce sa podielu rozličných biopalív pri dosahovaní čiastkového cieľa v oblasti dopravy (pozmeňujúce návrhy 185 a 186). Čiastočne prijaté Komisiou.

Snahou pôvodného návrhu Komisie bolo podporovať moderné biopalivá (s malými nepriamymi zmenami využívania pôdy) prostredníctvom zvyšovania ich podielu pri dosahovaní čiastkového cieľa v oblasti dopravy. Podľa návrhu by sa najmodernejšie biopalivá započítavali štvornásobne, zatiaľ čo použitý kuchynský olej a loj dvojnásobne. Európsky parlament to chce zmeniť tak, že výrazne obmedzí zoznam východiskových surovín biopalív, ktoré by sa započítavali štvornásobne a namiesto toho sa väčšina východiskových surovín bude započítavať len raz. Komisia zastáva názor, že sa tým vytvára protichodný stimulačný režim pre moderné biopalivá, lebo následkom tejto zmeny by biopalivá, ktoré sú už z použitého kuchynského oleja a živočíšneho tuku a využívajú jednoduché technológie, dostali dvakrát vyšší stimul ako biopalivá využívajúce nové technológie, ktoré sú oveľa nákladnejšie na výrobu. Okrem toho zmeny v zoznamoch by mali byť v plnom súlade s celkovým rozsahom pôsobnosti smerníc, rozsahom pôsobnosti stropu, so zavedením/odstránením účtovných multiplikátorov, ako aj s vymedzením východiskových surovín.

3.3. Rada do textu vložila niekoľko nových ustanovení. Komisia niektoré z nich môže akceptovať a k ostatným, ktoré výrazným spôsobom oslabujú návrh, Komisia vyjadruje námietky. Ide o tieto zmeny:

1. Zvýšenie stropu na 7 %.

Zavedenie stropu na príspevok konvenčných biopalív pri dosahovaní cieľov smernice o obnoviteľných zdrojoch energie na 5 % je ústredným prvkom návrhu Komisie a Komisia ho dôrazne obhajuje, keďže v dôsledku vyššieho stropu by sa znížilo zmiernenie nepriamych zmien využívania pôdy. Komisia však uznala, že určitá pružnosť smerom k vyššiemu stropu môže byť potrebná na dosiahnutie celkového kompromisu medzi Radou a Európskym parlamentom. Komisia však jasne uviedla, že ak bude potrebné preukázať pružnosť, pokiaľ ide o strop, bude sa snažiť zachovať celkovú úroveň environmentálnych ambícií v návrhu. Radou navrhnutý strop 7 % dostatočne neobmedzuje nepriame zmeny využívania pôdy, ani nevytvára dostatočné stimuly pre možnosti malých nepriamych zmien využívania pôdy v doprave. Komisia tiež vyjadruje poľutovanie nad vypustením odôvodnení, v ktorých sa uvádzajú vízie na obdobie po roku 2020. Komisia by mohla prijať 7 %-ný strop, ak by sa v texte podporili tieto prvky: i) v súlade s pozmeňujúcimi návrhmi Európskeho parlamentu (181), ktoré už Komisia prijala, zmeniť rozsah pôsobnosti stropu tak, aby zahŕňal všetky biopalivá využívajúce pôdu a rozšíriť strop aj na smernicu o kvalite palív (184/REV), ii) objasniť politický odkaz prechodu na moderné biopalivá (vrátením ustanovenia o situácii po roku 2020 a pridaním povinného čiastkového cieľa 0,5 % v prípade biopalív, aby sa aspoň pokryli a ochránili existujúce investície), iii) obnoviť určité delegovania právomoci alebo zaručiť prechodné klauzuly v prípade týchto ustanovení, iv) vypustiť multiplikátor pre elektrickú energiu z obnoviteľných zdrojov v železničnej doprave a v) vypustiť dvojité započítavanie v prípade celkového cieľa smernice o obnoviteľných zdrojoch energie.

2. Rozšírenie viacnásobného započítavania moderných biopalív, ktoré sa v súčasnosti uplatňuje len na cieľ 10 % v oblasti dopravy v rámci celkového cieľa smernice o obnoviteľných zdrojoch energie.

Komisia zásadne nesúhlasí s myšlienkou uplatňovania dvojitého započítavania moderných biopalív do celkového cieľa 20 % smernice o obnoviteľných zdrojoch energie a potvrdzuje tento postoj vo svojich vyhláseniach k zápisnici (pozri nižšie). Hoci sa očakáva, že vplyv na zavádzanie obnoviteľných zdrojov energie bude podľa vyššie uvedeného nepatrný, vytvoril by sa tak veľmi problematický politický precedens vzhľadom na blížiaci sa rok 2020 – nie je dôvod na zníženie úrovne ambícií, pokiaľ ide o hlavný cieľ balíka opatrení pre oblasť energetiky a klímy z roku 2008. Na tohtoročnom marcovom zasadnutí Európskej rady členské štáty potvrdili svoje záväzky na dosiahnutie cieľov stanovených do roku 2020. Balík z roku 2008 ponúka členským štátom dostatočnú pružnosť, aby sa zabránilo nadmerným nákladom na zosúladenie predpisov. Uplatňovanie multiplikátorov v rôznych štádiách si vyžaduje menej „skutočnej“ energie, čím sa výrazne zníži rozsah cieľa v oblasti dopravy. Ak je však potrebné ďalej znižovať náklady na zosúladenie predpisov a zároveň obmedziť nepriame zmeny využívania pôdy v rámci cieľa v oblasti dopravy, Komisia považuje pozmeňujúce návrhy Európskeho parlamentu 153 a 154, ktoré by zohľadňovali ďalšie úsilie na zlepšenie energetickej efektívnosti a úspor energie v doprave, za vhodnejšie.

3. 5-násobný účtovný multiplikátor pre elektrickú energiu z obnoviteľných zdrojov v prípade elektrických cestných vozidiel a 2,5-násobný multiplikátor v prípade elektrických vlakov.

Komisia nezahrnula do svojho návrhu účtovné multiplikátory pre elektrické vozidlá a elektrické vlaky. Mohla by však v rámci celkového kompromisu súhlasiť so zavedením 5-násobného účtovného multiplikátora pre cestné vozidlá. Komisia je proti zavedeniu účtovného multiplikátora pre elektrickú energiu z obnoviteľných zdrojov v prípade vlakov, pretože by sa tým podstatne znížila úroveň ambícii cieľa v oblasti dopravy a nevytváral by sa dodatočný stimul pre nízkouhlíkovú dopravu. Podobne ako v návrhu Komisie ani Európsky parlament nezavádza nové alebo zvýšené multiplikátory.

4. Zavedenie nezáväzného čiastkového cieľa pre biopalivá vyrábané z východiskových surovín uvedených v časti A prílohy IX.

Ako už bolo uvedené, v texte Rady sa zaviedla požiadavka, aby členské štáty stanovili do roku 2020 nezáväzný čiastkový cieľ pre biopalivá vyrábané z určitých východiskových surovín s referenčnou hodnotou 0,5 percentuálneho bodu v energetickom vyjadrení, t. j. pred dvojitým započítaním. Členské štáty sa však môžu odchýliť od tejto referenčnej hodnoty z rôznych dôvodov a neexistujú žiadne sankcie za nesúlad. V celkovom kontexte textu Rady sa týmto ustanovením málo stimuluje prechod na moderné biopalivá, ktorý by predstavoval možnosť, ako v oblasti dopravy zabrániť nepriamej zmene využívania pôdy. Komisia podporuje posilnenie tohto prvku a v zásade uvítala zodpovedajúci pozmeňujúci návrh Európskeho parlamentu (181). Signalizovala už však, že čiastkový cieľ stanovený v pozmeňujúcom návrhu Európskeho parlamentu sa javí ako príliš ambiciózny a bude pravdepodobne veľmi nákladné ho dosiahnuť.

5. Dodatočné východiskové suroviny pridané do zoznamu v prílohe IX.

Návrh Komisie obsahuje zoznam východiskových surovín, ktoré by mali dostať dodatočné stimuly, keď sa dodávajú ako biopalivo. Pozícia Rady zahŕňa niekoľko dodatočných východiskových surovín a bude dôležité zabezpečiť, aby sa tieto suroviny mohli považovať za moderné východiskové suroviny biopalív (s malými nepriamymi zmenami využívania pôdy) a aby to bolo v súlade s ostatnými prvkami konečného textu (t. j. ktoré látky sú zahrnuté do stropu).

6. Dodatočné východiskové suroviny mimo zoznamu v prílohe IX.

Pozícia Rady zahŕňa ustanovenie, že „biopalivá vyrobené z východiskových surovín neuvedených v prílohe IX, ktoré príslušný vnútroštátny orgán určil ako odpad, zvyšky, nepotravinársky celulózový materiál alebo lignocelulózový materiál a ktoré sa používali v existujúcich zariadeniach pred prijatím tejto smernice,“ by sa mali započítať do čiastkového cieľa uvedeného v bode 4 vyššie. Komisia sa domnieva, že toto ustanovenie má príliš široký rozsah pôsobnosti, je v ňom obsiahnutá hrozba nejednotného uplatňovania v rámci EÚ a ide nad rámec ochrany existujúcich investícií, keďže umožňuje zmeny až do prijatia smernice o nepriamych zmenách využívania pôdy. Okrem toho takéto ustanovenie zjavne poskytuje „príslušným vnútroštátnym orgánom“ právo na konečný výklad príslušnej časti smernice o energii z obnoviteľných zdrojov, čo je proti právnemu predpisu, ktorý vo všeobecnosti platí pre výklad smerníc Európskej únie. Oslabenie ustanovení týkajúcich sa podávania správ o nepriamych zmenách využívania pôdy.

7- Oslabenie ustanovení týkajúcich sa podávania správ o nepriamych zmenách využívania pôdy.

Návrh Komisie obsahuje požiadavku, aby členské štáty podávali správy o odhadovaných emisiách vyplývajúcich z nepriamych zmien využívania pôdy v prípade biopalív dodávaných na splnenie ich vnútroštátnych cieľov pomocou odhadovaných hodnôt modelu inštitútu IFPRI. Rada zmenila túto požiadavku tak, aby členské štáty nahlasovali len východiskové suroviny biopalív a Komisia vypracovala správu o spotrebe biopalív členskými štátmi s pridaním hodnôt nepriamej zmeny využívania pôdy. To by ale znamenalo, že tieto informácie budú poskytnuté neskôr ako v prípade, že by ich poskytli členské štáty. Okrem toho Rada upozornila na dočasnú a neistú povahu hodnôt nepriamej zmeny využívania pôdy. Komisia podporuje opätovné zavedenie svojej pôvodnej požiadavky na podávanie správ. Pozri aj pozíciu Komisie týkajúcu sa pozmeňujúcich návrhov Európskeho parlamentu 60 a 164.

8. Rozšírenie „štatistických prenosov“ energie z obnoviteľných zdrojov s cieľom zohľadniť čiastkový cieľ v oblasti dopravy.

V texte Rady sa zavádza možnosť uskutočňovať štatistické prenosy pri plnení cieľa v oblasti dopravy, čo je už povolené pre celkový cieľ smernice o obnoviteľných zdrojoch energie. Aj keď Komisia nepovažuje túto zmenu za potrebnú vzhľadom na to, že s dopravnými palivami sa medzi členskými štátmi ľahko obchoduje, berie na vedomie potenciál znížiť náklady na zosúladenie predpisov.

9. Vzájomné uznávanie dobrovoľných systémov.

Podľa Komisie koncept vzájomného uznávania dobrovoľných systémov, ktoré schválila v súlade s článkom 18 ods. 6 smernice o obnoviteľných zdrojoch energie, je nadbytočný vzhľadom na článok 18 ods. 7. V uvedenom článku sa zabezpečuje, že overovanie prostredníctvom takýchto dobrovoľných systémov musí byť uznávané v členských štátoch bez toho, aby sa vyžadovali ďalšie dôkazy súladu. Vzájomné uznávanie dobrovoľných systémov schválených Komisiou podľa článku 18 ods. 6 je aj v protiklade s myšlienkou, že sa nimi môžu osvedčovať ďalšie aspekty udržateľnosti nad rámec harmonizovaných kritérií v súlade s článkom 18 ods. 4. Komisia uvítala text Rady, ktorým sa pre Komisiu zavádza možnosť posúdiť a explicitne schváliť vnútroštátny systém. Právnym dôsledkom by však bola rovnaká úroveň uznávania ako v prípade dobrovoľných systémov schválených podľa článku 18 ods. 6. Pozri tiež pozmeňujúci návrh Európskeho parlamentu 102, ktorým by sa stanovilo vzájomné uznávanie všetkých systémov overovania. Komisia podporuje myšlienku vzájomného uznávania vnútroštátnych systémov. Dobrovoľné systémy by nemali byť nútené uznávať vnútroštátne systémy.

10. Vylepšenie podávania správ v rámci dobrovoľných systémov a týkajúcich sa dobrovoľných systémov.

Podľa textu Rady sa v rámci dobrovoľných systémov vyžaduje pravidelné podávanie správ. Komisia tieto správy zverejní a musí preskúmať, ako dobrovoľné systémy fungujú. Komisia tento text považuje za prijateľný, ale je potrebné právne objasnenie, či sa tieto zmeny môžu uplatňovať na existujúce dobrovoľné systémy. Európsky parlament (pozmeňujúce návrhy 58 a 103) požaduje od Komisie, aby podala správu o fungovaní dobrovoľných systémov a aby v prípade potreby predložila návrh, ktorý by Komisia mohla v zásade prijať (ďalšie zlepšenia a potrebné objasnenia).

11. Bonus za premenu znehodnotenej pôdy.

V texte Rady sa zachováva bonus za premenu znehodnotenej pôdy na výpočty úspor emisií skleníkových plynov. Komisia vypustila tento prvok z výpočtov emisií skleníkových plynov, pretože nie je súlade s metodikou v oblasti emisií skleníkových plynov a podávania správ v oblasti nepriamej zmeny využívania pôdy a pretože sa zdá ťažké identifikovať tento druh pôdy. Komisia môže prijať tento prvok v rámci celkového uspokojivého kompromisu, ale radšej by prijala ustanovenia týkajúce sa bezpečného fyzického oddelenia plodín pestovaných na značne znečistenej pôde. Európsky parlament prijal vypustenie tohto prvku v texte Komisie.

12. Zlúčenie územných kategórií „ornej pôdy“ a „pôdy pre trvácne plodiny“.

V texte Rady sa zlučujú územné kategórie „ornej pôdy“ a „pôdy pre trvácne plodiny“ na účely výpočtu úspor emisií skleníkových plynov. Cieľom je riešiť potenciálny problém metodiky účtovania emisií skleníkových plynov, keď sa „orná pôda“ premieňa na „pôdu pre trvácne plodiny“ a naopak. Komisia síce môže prijať zmeny navrhované Radou v rámci celkového uspokojivého kompromisu, je však naďalej vážne znepokojená vzhľadom na možný vplyv na udržateľnosť biopalív z tretích krajín a domnieva sa, že táto otázka by sa mohla riešiť iným spôsobom. (Tento prvok nie je obsiahnutý ani v texte Komisie ani v texte Európskeho parlamentu).

13. Doložka o preskúmaní.

Podľa textu Rady by Komisia mala do jedného roka po nadobudnutí účinnosti smernice predložiť správu o moderných biopalivách, vedeckých poznatkoch v oblasti nepriamych zmien využívania pôdy a identifikácii a certifikácii biopalív s malými nepriamymi zmenami využívania pôdy. Komisia by mala v roku 2017 predložiť správu o opatreniach v oblasti nepriamych zmien využívania pôdy a opäť o certifikácii biopalív s malými nepriamymi zmenami využívania pôdy, predchádzaní podvodom a dobrovoľných systémoch. Komisia dôrazne odporúča preskúmanie všetkých položiek v roku 2017. Komisia tiež spochybňuje užitočnosť zavedenia akýchkoľvek právnych vymedzení v prípade biopalív s nízkym rizikom nepriamych zmien využívania pôdy pred vykonaním takéhoto preskúmania. Okrem toho Rada dopĺňa text týkajúci sa „dočasnej“ povahy odhadovaných hodnôt nepriamych zmien využívania pôdy, ktoré sa majú použiť pri podávaní správ. V doložke o preskúmaní by sa malo objasniť, aké by mali byť ďalšie kroky, t. j. či by sa „dočasné“ hodnoty mali ponechať v platnosti do roku 2020 alebo či by sa mali navrhnúť „konečné“ hodnoty. Podľa Komisie by pozmeňujúce návrhy Európskeho parlamentu 107, 189 a 190 (ak budú zosúladené) mohli poskytnúť užitočné orientácie.

14. Koncept „biopalív s nízkym rizikom nepriamych zmien využívania pôdy“.

Ako už bolo uvedené, v texte Rady sa zaviedlo vymedzenie biopalivá „s nízkym rizikom nepriamych zmien využívania pôdy“ a požiadavka, aby Komisia predložila správu, v ktorej sa v doložke o preskúmaní „stanovia kritériá na identifikáciu a certifikáciu biopalív s nízkym rizikom nepriamych zmien využívania pôdy“. Vo vymedzení pojmov textu Rady sa odlišujú tieto druhy biopalív od biopalív vyrobených z východiskových surovín uvedených v časti A prílohy IX. Komisia by mohla súhlasiť s vykonaním ďalších prác v tejto oblasti (pod podmienkou, že by boli vykonané ako jedna pracovná úloha v roku 2017), malo by sa k nim ale pristupovať obozretne, aby sa zabezpečilo, že všetky východiskové suroviny vymedzené ako suroviny „s nízkym rizikom nepriamych zmien využívania pôdy“ predstavujú naozaj nízke riziko. Komisia ani Európsky parlament sa nevyjadrili k tejto kategórii biopalív.

15. Predchádzanie podvodom.

Text Rady vyzýva na lepšiu spoluprácu medzi vnútroštátnymi systémami a medzi dobrovoľnými systémami a vnútroštátnymi systémami, členské štáty sa vyzývajú, aby podporovali vývoj a využívanie systémov vyhľadávania a sledovania. Podľa uvedeného textu musia členské štáty podávať správy o svojich opatrenia na boj proti podvodom a Komisia musí v roku 2017 posúdiť účinnosť týchto opatrení a v prípade potreby predložiť návrh. Komisia môže prijať dodatky navrhované Radou. Podvody znepokojujú aj Európsky parlament (pozmeňujúci návrh 185).

16. Odstránenie delegovaných aktov.

V texte Rady sa delegované akty s obmedzeným rozsahom pôsobnosti zachovávajú iba na doplnenie štandardných hodnôt do prílohy IV k smernici o kvalite palív a prílohy V k smernici o obnoviteľných zdrojoch energie a na doplnenie východiskových surovín do prílohy IX k smernici o obnoviteľných zdrojoch energie. Rada zaviedla doložku o nevydaní stanoviska v článku 11 ods. 4 smernice 98/70/ES a v odsekoch 3 a 4 článku 25 smernice 2009/28/ES, pokiaľ ide o prijímanie vykonávacích aktov.

a) Komisia zastáva názor, že smernice je potrebné aktualizovať v súlade s vedeckým pokrokom a novým technologickým vývojom. Prostredníctvom riadneho legislatívneho postupu by to bolo príliš zdĺhavé a príliš pomalé a nezaručila by sa ním primeraná potreba pružnosti/účinnosti pri riešení prispôsobenia čisto technických aspektov smerníc o kvalite palív a o obnoviteľných zdrojoch energie, ktoré odrážajú vedecký pokrok z hľadiska dosiahnutia ich cieľov v oblasti životného prostredia (zníženie emisií skleníkových plynov v odvetví dopravy). Väčšina navrhovaných delegovaných aktov by mala nahradiť akty prijaté na základe bývalého regulačného postupu s kontrolou uvedeného v smerniciach (tzv. „lisabonizácia“). Podľa názoru Komisie prístup, ktorý nedávno navrhlo predsedníctvo, o zrušení prenesenia právomocí na Komisiu pri prijímaní delegovaných/vykonávacích aktov a o začlenení všetkých ustanovení do legislatívneho aktu môže ohroziť rozlišovanie medzi úpravou/prispôsobením nepodstatných a podstatných prvkov smerníc. Technické prispôsobenie zjavne patrí do prvej kategórie. Komisia v prípade potreby preskúma kompromisné znenia, pričom zachová ich súlad so svojím prístupom týkajúcim sa prenesenia právomocí podľa pravidiel zmluvy, podľa ktorého sa rozsah pôsobnosti článkov 290 a 291 ZFEÚ navzájom vylučuje. Komisia uvítala pozíciu Európskeho parlamentu, ktorý v plnej miere podporuje názor Komisie a naďalej hľadá kompromisy, ktoré umožňujú používanie delegovaných aktov.

b) Komisia dôrazne odmieta akékoľvek odstránenie delegovaných právomocí, ktoré by malo vplyv na postupy prebiehajúce podľa rozhodnutia 1999/468/ES alebo na postupy, ktoré sa začali najneskôr [dátum má určiť Komisia] s cieľom doplniť obe smernice. Namiesto toho treba zaviesť prechodné obdobie na uplatňovanie postupov podľa nariadenia (EÚ) č. 182/2011.

c) Okrem toho Rada zaviedla doložku o nevydaní stanoviska v prípade prijímania vykonávacích aktov. Komisia sa domnieva, že neexistuje konkrétne odôvodnenie zahrnutia doložky o nevydaní stanoviska a žiada, aby sa vydalo odôvodnenie zavedenia takejto doložky. Ak by na konci procesu toto odôvodnenie nemalo byť prijaté, Komisia vydá v tejto záležitosti štandardné vyhlásenie.

4. Závery/Všeobecné pripomienky

Aj keď sa Komisia nazdáva, že politická dohoda Rady v prvom čítaní nie je v súlade s niektorými základnými cieľmi pôvodného návrhu Komisie, uvedomuje si, že jediný spôsob, ktorý umožňuje pokračovanie riadneho legislatívneho procesu, je upustiť od námietok. Cieľom Komisie je zachovanie tých prvkov návrhu, ktoré môžu prispieť k zmierneniu vplyvov nepriamej zmeny využívania pôdy a k udržaniu celkovej úrovne environmentálnych ambícií, pokiaľ ide o používanie biopalív v doprave, a to vrátane niektorých prvkov, ktoré sú súčasťou pozície prijatej Európskym parlamentom v prvom čítaní.

5. VYHLÁSENIA KOMISIE

Komisia vypracovala toto vyhlásenie do zápisnice Rady:

Vyhlásenie Komisie o pozícii Rady v prvom čítaní k návrhu týkajúcemu sa nepriamych zmien využívania pôdy

[Návrh smernice Európskeho parlamentu a Rady, ktorou sa mení smernica 98/70/ES týkajúca sa kvality benzínu a naftových palív a ktorou sa mení smernica 2009/28/ES o podpore využívania energie z obnoviteľných zdrojov energie]

COM(2012) 595 final - 2012/0288 (COD)

Komisia vyjadruje poľutovanie nad tým, že pokiaľ ide o jej pôvodný návrh, pozícia Rady v prvom čítaní výrazne znížila úroveň ambícií na zmiernenie dôsledkov zmien využívania pôdy v prípade konvenčných biopalív a neobsahuje žiadne významné stimuly na prechod na moderné biopalivá a ďalšie možnosti využívania energie z obnoviteľných zdrojov v doprave, ktoré nespôsobujú nepriamu zmenu využívania pôdy. Komisia vyjadruje poľutovanie aj nad tým, že zmenami, ktoré zaviedla Rada, sa znižuje úroveň environmentálnych ambícií, ktorá je súčasťou celkového cieľa pre energie z obnoviteľných zdrojov stanoveného v smernici o obnoviteľných zdrojoch energie[3].

Aby však bolo možné pokročiť v legislatívnom procese, Komisia nebude namietať voči pozícii Rady v prvom čítaní.

Komisia bude preto aj v rámci ďalšieho legislatívneho postupu úzko spolupracovať so spoluzákonodarcami. Cieľom Komisie je zachovať tie prvky návrhu, ktoré môžu prispieť k zmierneniu vplyvov nepriamej zmeny využívania pôdy a k udržaniu celkovej úrovne environmentálnych ambícií, pokiaľ ide o používanie biopalív v doprave, a to vrátane niektorých prvkov, ktoré sú súčasťou pozície prijatej Európskym parlamentom v prvom čítaní. Komisia sa o to bude snažiť v nádeji, že sa nájde riešenie, v ktorom sa zohľadní európsky záujem o boj proti negatívnym účinkom konvenčných biopalív na životné prostredie.

[1] Ako sa vymedzuje v ods. 3.1.1 v C 160 (2010).

[2] Hranica podielu, ktorým konvenčné biopalivá prispievajú k dosiahnutiu cieľov smernice o obnoviteľných zdrojoch energie.

[3] 2009/28/ES.